(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Α΄

Τετάρτη 17 Ιουλίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Σύγκληση της Βουλής και κήρυξη της έναρξης της πρώτης πανηγυρικής συνεδρίασης της Α' Συνόδου της Βουλής της ΙΗ' Περιόδου Προεδρευομένης Κοινοβουλευτικής Δημοκρατίας, σελ.
3. Ανακοινώνεται το υπ' αρίθμ. 56/2019 Προεδρικό Διάταγμα: «Διάλυση της Βουλής, προκήρυξη εκλογής Βουλευτών και σύγκληση της νέας Βουλής», σελ.
4. Ανακοινώνονται οι επιστολές του Πρωθυπουργού και των Προέδρων των Κοινοβουλευτικών Ομάδων περί επιλογής της Βουλευτικής Έδρας, σελ.
5. Τέλεση του καθιερωμένου Αγιασμού για την έναρξη των εργασιών της Βουλής της Α' Συνόδου της ΙΗ' Περιόδου Προεδρευομένης Κοινοβουλευτικής Δημοκρατίας, σελ.
6. Ορκωμοσία Βουλευτών της ΙΗ' Περιόδου Προεδρευομένης Κοινοβουλευτικής Δημοκρατίας, κατά τον οριζόμενο στο άρθρο 59 του Συντάγματος όρκο, σελ.
7. Ορκωμοσία Βουλευτών της ΙΗ' Περιόδου Προεδρευομένης Κοινοβουλευτικής Δημοκρατίας, κατά τον οριζόμενο στο Σύνταγμα όρκο επί του Κορανίου, σελ.
8. Ορκωμοσία Βουλευτών της ΙΗ' Περιόδου Προεδρευομένης Κοινοβουλευτικής Δημοκρατίας με πολιτικό όρκο, σελ.
9. Κατάλογος των ορκισθέντων Βουλευτών, σελ.
10. Επί διαδικαστικού θέματος, σελ.

ΠΡΟΣΩΡΙΝΟΣ ΠΡΟΕΔΡΟΣ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Α΄

Τετάρτη 17 Ιουλίου 2019

Αθήνα, σήμερα στις 17 Ιουλίου 2019, ημέρα Τετάρτη και ώρα 11.00΄, προσήλθαν στην Αίθουσα των συνεδριάσεων του Βουλευτηρίου οι κύριοι Βουλευτές της ΙΗ΄ Περιόδου Προεδρευομένης Κοινοβουλευτικής Δημοκρατίας και κατέλαβαν τις θέσεις τους.

Ώρα 11.00΄ εισέρχεται στην Αίθουσα ο Β΄ Αντιπρόεδρος της Βουλής της προηγούμενης Βουλευτικής Περιόδου κ. Γεώργιος Βαρεμένος και καταλαμβάνει την Προεδρική Έδρα.

**ΠΡΟΣΩΡΙΝΟΣ ΠΡΟΕΔΡΟΣ (Γεώργιος Βαρεμένος):** Κυρίες και κύριοι Βουλευτές, συγκαλείται η Βουλή και κηρύσσεται η έναρξη της πρώτης πανηγυρικής συνεδρίασης της Α΄ Συνόδου της Βουλής της ΙΗ΄ Περιόδου Προεδρευομένης Κοινοβουλευτικής Δημοκρατίας.

Καλούνται στο Προεδρείο για την επικούρησή του ως προσωρινοί Γραμματείς, σύμφωνα με το άρθρο 1 του Κανονισμού της Βουλής, οι νεότεροι σε ηλικία Βουλευτές: Από τη Νέα Δημοκρατία ο κ. Ευάγγελος Λιάκος και ο κ. Κωνσταντίνος Κυρανάκης και από τον ΣΥΡΙΖΑ ο κ. Μάριος Κάτσης και ο κ. Κωνσταντίνος Ζαχαριάδης. Παρακαλώ να καταλάβουν τις θέσεις τους στο Προεδρείο εκατέρωθεν του Προεδρεύοντος.

Κυρίες και κύριοι συνάδελφοι, έχω την τιμή να ανακοινώσω στο Σώμα το προεδρικό διάταγμα με αριθμό 56/2019, το οποίο θα κατατεθεί στα Πρακτικά.

(Το προαναφερθέν προεδρικό διάταγμα κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να καταχωριστεί η σελ. 3)

(ΑΛΛΑΓΗ ΣΕΛΙΔΑΣ)

**ΠΡΟΣΩΡΙΝΟΣ ΠΡΟΕΔΡΟΣ (Γεώργιος Βαρεμένος):** Επίσης, έχω την τιμή να ανακοινώσω στο Σώμα τις επιστολές του Πρωθυπουργού και των Προέδρων των Κοινοβουλευτικών Ομάδων περί επιλογής της Βουλευτικής Έδρας, οι οποίες θα κατατεθούν στα Πρακτικά κι έχουν ως εξής:

Ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με επιστολή του προς τον Πρόεδρο της Βουλής κ. Νικόλαο Βούτση γνωστοποιεί ότι επιλέγει την εκλογή του στην εκλογική περιφέρεια του Β2 Δυτικού Τομέα Αθηνών αντί των εκλογικών περιφερειών του Νομού Αχαΐας και Β΄ Πειραιώς.

Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας με επιστολή του προς τον Πρόεδρο της Βουλής κ. Νικόλαο Βούτση γνωστοποιεί ότι επιλέγει την εκλογή του στην εκλογική περιφέρεια του Νομού Αχαΐας αντί των εκλογικών περιφερειών της Α΄ Ανατολικής Αττικής και του Νομού Λάρισας.

Η Πρόεδρος της Κοινοβουλευτικής Ομάδας του Κινήματος Αλλαγής κ. Φωτεινή Γεννηματά, με επιστολή της στον Πρόεδρο της Βουλής κ. Νικόλαο Βούτση γνωστοποιεί ότι επιλέγει την εκλογή της στην εκλογική περιφέρεια του Β3 Νοτίου Τομέα Αθηνών αντί της εκλογικής περιφέρειας του Νομού Ηρακλείου.

Ο Γενικός Γραμματέας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας με επιστολή του στον Πρόεδρο της Βουλής κ. Νικόλαο Βούτση γνωστοποιεί ότι επιλέγει την εκλογή του στην εκλογική περιφέρεια του Β2 Δυτικού Τομέα Αθηνών αντί της εκλογικής περιφέρειας της Α΄ Θεσσαλονίκης.

Ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος με επιστολή του στον Πρόεδρο της Βουλής κ. Νικόλαο Βούτση γνωστοποιεί ότι επιλέγει την εκλογή του στην εκλογική περιφέρεια του Νομού Λάρισας αντί της εκλογικής περιφέρειας της Α΄ Θεσσαλονίκης.

Ο Γραμματέας και Πρόεδρος της Κοινοβουλευτικής Ομάδας του ΜέΡΑ25 κ. Γιάνης Βαρουφάκης με επιστολή του στον Πρόεδρο της Βουλής κ. Νικόλαο Βούτση γνωστοποιεί ότι επιλέγει την εκλογή του στην εκλογική περιφέρεια της Α΄ Θεσσαλονίκης αντί των εκλογικών περιφερειών Β΄ Πειραιώς και του Νομού Ηρακλείου.

(Οι προαναφερθείσες επιστολές κατατίθενται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να καταχωριστούν οι σελ. 6-11)

(ΑΛΛΑΓΗ ΣΕΛΙΔΑΣ)

 **ΠΡΟΣΩΡΙΝΟΣ ΠΡΟΕΔΡΟΣ (Γεώργιος Βαρεμένος):** Σας ενημερώνω ότι μετά τον Αγιασμό θα ακολουθήσει ο οριζόμενος στο άρθρο 59 του Συντάγματος όρκος, κατόπιν ο επί του Κορανίου όρκος και τέλος ο πολιτικός όρκος.

Επίσης, οι κυρίες και κύριοι συνάδελφοι μετά την ολοκλήρωση της διαδικασίας της ορκωμοσίας, θα κατευθυνθούν στην αίθουσα 51 του ισογείου για την υπογραφή του Πρωτοκόλλου Ορκωμοσίας και την παραλαβή ενημερωτικού φακέλου. Χωρίς υπογραφή δεν ολοκληρώνεται η διαδικασία της ορκωμοσίας.

Παρακαλείται ο προσωρινός Γραμματέας κ. Ευάγγελος Λιάκος να συνοδεύσει τον Μακαριότατο Αρχιεπίσκοπο Αθηνών και Πάσης Ελλάδος κ. Ιερώνυμο και τα συνοδεύοντα αυτόν μέλη της Διαρκούς Ιεράς Συνόδου στην Αίθουσα, προκειμένου να τελεσθεί ο Αγιασμός.

(Ώρα 11.17΄ εισέρχονται στην Αίθουσα ο Μακαριότατος Αρχιεπίσκοπος Αθηνών και Πάσης Ελλάδος κ. Ιερώνυμος και τα συνοδεύοντα αυτόν μέλη της Διαρκούς Ιεράς Συνόδου.

Στη συνέχεια τελείται ο καθιερωμένος Αγιασμός)

(ΑΓΙΑΣΜΟΣ)

(ΜΕΤΑ ΤΟΝ ΑΓΙΑΣΜΟ)

**ΠΡΟΣΩΡΙΝΟΣ ΠΡΟΕΔΡΟΣ (Γεώργιος Βαρεμένος):** Παρακαλώ τις κυρίες και τους κυρίους Βουλευτές, που επιθυμούν, να υψώσουν το δεξί τους χέρι, ενώνοντας τον αντίχειρα, τον δείκτη και τον μέσο δάκτυλο, για να δώσουμε τον οριζόμενο στο άρθρο 59 του Συντάγματος όρκο.

Παρακαλώ να επαναλαμβάνετε τον όρκο.

(Ο προσωρινός Πρόεδρος κ. Γεώργιος Βαρεμένος όρθιος στην Έδρα απαγγέλλει τον κάτωθι όρκο, τον οποίο επαναλαμβάνουν όλοι οι Βουλευτές, πλην αυτών που ανήκουν στο μωαμεθανικό θρήσκευμα και αυτών που επιθυμούν να δώσουν τον πολιτικό όρκο)

«Ορκίζομαι στο όνομα της Αγίας και Ομοούσιας και Αδιαίρετης Τριάδας να είμαι πιστός στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου».

Άξιοι!

Παρακαλείται ο προσωρινός Γραμματέας κ. Eυάγγελος Λιάκος να προπέμψει τον Μακαριότατο Αρχιεπίσκοπο Αθηνών και Πάσης Ελλάδος κ. Ιερώνυμο και τα συνοδεύοντα αυτόν μέλη της Διαρκούς Ιεράς Συνόδου.

(Στο σημείο αυτό αποχωρούν από την Αίθουσα ο Μακαριότατος Αρχιεπίσκοπος Αθηνών και Πάσης Ελλάδος κ. Ιερώνυμος και τα συνοδεύοντα αυτόν μέλη της Διαρκούς Ιεράς Συνόδου).

Παρακαλούνται οι κύριοι Βουλευτές που ανήκουν στο μωαμεθανικό θρήσκευμα, να προσέλθουν και να δώσουν τον οριζόμενο στο Σύνταγμα όρκο επί του Κορανίου.

Παρακαλώ, κύριοι συνάδελφοι, να επαναλαμβάνετε τον όρκο.

«Ορκίζομαι στο όνομα του Παντοδύναμου Θεού και του μόνου αυτού Προφήτη, ο οποίος είναι ο Μωάμεθ, να είμαι πιστός στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου».

Άξιοι!

Με τη συναίνεσή σας, παρακαλώ τις κυρίες και τους κυρίους Βουλευτές που επιθυμούν να δώσουν τον πολιτικό όρκο να εγερθούν.

Παρακαλώ, κυρίες και κύριοι συνάδελφοι, να επαναλαμβάνετε τον όρκο.

(Ο προσωρινός Πρόεδρος κ. Γεώργιος Βαρεμένος όρθιος στην Έδρα απαγγέλλει τον κάτωθι όρκο, τον οποίο επαναλαμβάνουν όσοι Βουλευτές επιθυμούν να δώσουν τον πολιτικό όρκο).

«Διαβεβαιώνω στην τιμή και τη συνείδησή μου ότι θα είμαι πιστός στην πατρίδα και το δημοκρατικό πολίτευμα, θα υπακούω στο Σύνταγμα και τους νόμους και θα εκπληρώνω ευσυνείδητα τα καθήκοντά μου».

Άξιοι!

(Οι ορκισθέντες Βουλευτές είναι οι εξής:

(ΑΛΛΑΓΗ ΣΕΛΙΔΑΣ)

(Να καταχωριστεί η σελ. 15α)

(ΑΛΛΑΓΗ ΣΕΛΙΔΑΣ)

**ΠΡΟΣΩΡΙΝΟΣ ΠΡΟΕΔΡΟΣ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΣΩΡΙΝΟΣ ΠΡΟΕΔΡΟΣ (Γεώργιος Βαρεμένος):** Η Βουλή παρέσχε την αιτηθείσα εξουσιοδότηση.

Όπως προανέφερα, παρακαλούνται οι κυρίες και οι κύριοι συνάδελφοι, μετά τη λήξη της συνεδρίασης, να κατευθυνθούν στην αίθουσα 51 του ισογείου για την υπογραφή του πρωτοκόλλου ορκωμοσίας και την παραλαβή του ενημερωτικού φακέλου. Χωρίς υπογραφή δεν ολοκληρώνεται η διαδικασία της ορκωμοσίας.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΣΩΡΙΝΟΣ ΠΡΟΕΔΡΟΣ (Γεώργιος Βαρεμένος):** Με τη συναίνεση του Σώματος και ώρα 11.37΄ λύεται η συνεδρίαση για αύριο ημέρα Πέμπτη 18 Ιουλίου και ώρα 10.30΄, με αντικείμενο εργασιών του Σώματος: εκλογή Προέδρου της Βουλής, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**